作者:徐再思
標題:中呂・紅繡鞋雪
內容:白鷺交飛溪腳，玉龍橫臥山腰，滿乾坤無處不瓊瑤。因風吹柳絮，和月點梅梢，想孤山鶴睡了。半月泉鑿透林間山溜，平分天上中秋，菱花分破印寒流。沁梅疏影缺，攀桂片雲愁，待團圓掬在手。道院一榻白雲竹徑，半窗明月松聲，紅塵無處是篷瀛。青猿藏火棗，黑虎聽《黃庭》，山人參內景。